|  |  |
| --- | --- |
| **Muistio** | |
| **Asianumero:** | VN/22453/2022 |
| **Päivämäärä:** | 12.10.2022 |

# VALTIONEUVOSTON ASETUS ILMAILULTA RAJOITETUISTA ALUEISTA ANNETUN VALTIONEUVOSTON ASETUKSEN MUUTTAMISESTA

## Yleisperustelut

### Esityksen pääasiallinen sisältö

### Ilmailulta rajoitetuista alueista annettua valtioneuvoston asetusta (930/2014) sekä sen liitteitä 2 ja 3 ehdotetaan muutettaviksi. Asetuksen 6 §:ssä esitettyä tunnistusvyöhykettä, liitteessä 2 esitettyjä rajoitusalueita ja liitteessä 3 esitettyjä tilapäisiä erillisvarausalueita muutettaisiin, jotta voidaan tehostaa ilmatilankäyttöä ja vastata paremmin Puolustusvoimien ilmatilankäytön tarpeisiin.

### Asetuksen liitteiden muutosten on tarkoitus tulla voimaan 20 päivänä huhtikuuta 2023.

### Esityksen tausta ja säädösperusta

* + 1. *Ilmatilan käytön rajoittaminen*

Ilmailulain (864/2014) 11 §:n mukaan valtioneuvoston asetuksella voidaan rajoittaa ilmailua tai kieltää se valtion johtamisen, maanpuolustuksen, rajavalvonnan, pelastustehtävien tai varautumisen kannalta tärkeiden kohteiden ja alueiden yläpuolella taikka ympäristön suojelemisen kannalta valtakunnallisesti tärkeiden alueiden yläpuolella. Asetus annettaisiin ilmailulain 11 §:n 1 momentin nojalla.

Ilmailulta rajoitetuista alueista annetun valtioneuvoston asetuksen 2 §:n 1 kohdan mukaan kieltoalueella tarkoitetaan valtakunnan maa-alueen tai aluevesien yläpuolella olevaa rajoiltaan määrättyä ilmatilan osaa, jossa ilma-alusten lentäminen kielletään. Asetuksen liitteessä 1 on määritelty kieltoalueiden koordinaatit.

Ilmailulta rajoitetuista alueista annetun valtioneuvoston asetuksen 2 §:n 3 kohdan mukaan rajoitusalueella tarkoitetaan valtakunnan maa-alueen tai sen aluevesien yläpuolella olevaa rajoiltaan määrättyä ilmatilan osa, jossa ilmailu on sallittu vain tietyllä luvalla tai tiettyjen erityisehtojen mukaisesti. Asetuksen liitteessä 2 on määritelty rajoitusalueiden koordinaatit.

Ilmailulta rajoitetuista alueista annetun valtioneuvoston asetuksen 2 §:n 7 kohdan mukaan tilapäisellä erillisvarausalueella (Temporary Segregated Area, TSA) tarkoitetaan määrätyksi ajaksi tietyn käyttäjäryhmän yksinomaiseen käyttöön annettua rajoiltaan määrättyä ilmatilan osaa, jossa tapahtuva toiminta vaatii ilmatilan varaamisen. Asetuksen liitteessä 3 on määritelty tilapäisten erillisvarausalueiden koordinaatit.

Vuosittainen ilmatilarakenteita koskeva päivitys perustuu Kansainvälisen siviili-ilmailujärjestö ICAO:n määrittelemiin aikatauluihin. Kansainvälisen siviili-ilmailun yleissopimuksen liitteen 15 (ICAO Annex 15) standardien mukaan ilmatilarakenteita koskevat muutokset tulevat voimaan tiettyinä julkaisupäivinä (ns. AIRAC-voimaantulopäivä, Aeronautical Information Regulation and Control). Suomessa muutokset ovat tulleet voimaan huhtikuun puolivälin tienoilla olevina AIRAC-päivinä, joka on vuonna 2023 huhtikuun 20. päivä. Lisäksi ICAO Annex 15:n mukaisena suosituksena on ollut, että suuret muutokset ilmatilarakenteisiin tulisi julkaista siten, että ne ovat ilmatilan käyttäjän saatavilla vähintään 56 päivää ennen voimaantuloa. Tätä ICAO:n suositusta vastaava teksti sisältyy myös asetusten (EU) N:o 923/2012, (EU) N:o 139/2014 ja (EU) 2017/373 muuttamisesta ilmaliikenteen hallinta- ja lennonvarmistuspalveluja, ilmatilan rakenteiden suunnittelua ja tietojen laatua ja kiitotieturvallisuutta koskevien vaatimusten osalta sekä asetuksen (EU) N:o 73/2010 kumoamisesta annetun komission täytäntöönpanoasetuksen (EU) 2020/469 hyväksyttäviin menetelmiin ja ohjemateriaaliin (Acceptable Means of Compliance and Guidance Material, AMC/GM; kohta AMC1 AIS.TR.505(b) AIRAC). Asetusta on sovellettu 27.1.2022 alkaen.

Siten ilmailutiedostuksellinen ilmatilarakenteiden muutosta koskeva julkaisu on tehtävä viimeistään 16.2.2023. Julkaisun valmistelevalle palveluntarjoajalle eli Fintraffic Lennonvarmistus Oy:lle on toimitettava tieto muutoksista riittävän ajoissa, jotta sillä on tarvittavat tiedot käytettävissään riittävän ajoissa oikea-aikaisen ilmailutiedotuspalvelun takaamiseksi. Täten myös valtioneuvoston asetuksella tehtävien aluemuutosten on tultava hyväksytyksi viimeistään alkuvuodesta 2023.

### Asian valmistelu

Asetusmuutos on valmisteltu liikenne- ja viestintäministeriössä. Valmistelussa on ollut mukana myös Liikenne- ja viestintävirasto sekä ilmaliikennepalveluntarjoaja Fintraffic Lennonvarmistus Oy.

Ilmatilarakenteita päivitetään vuosittain ja valmisteluprosessi käynnistyy keväisin. ASM-toimintakäsikirja sisältää ilmatilan joustavan käytön menetelmät. Sen mukaisesti ilmailun sidosryhmät ovat voineet esittää muutosesityksiä ilmatilarakenteisiin 15.5.2022 mennessä. Toimitettujen muutosesitysten pohjalta Fintraffic Lennonvarmistus Oy on valmistellut ilmailulain 107 §:ssä tarkoitetun ilmatilan hallintaa ohjaavaan käsikirjan (ASM-käsikirjan) mukaisesti vuodelle 2023 ilmatilapaketin, jolla tehdään muutoksia ilmatilarakenteisiin.

Osa esitetyistä muutoksista koskee valtioneuvoston asetusta ilmailulta rajoitetuista alueista ja osa koskee Liikenne- ja viestintäviraston määräyksiä vaara-alueista (OPS M1-28) ja radiovyöhykkeistä (OPS M1-17). Samanaikaisesti olikin käynnissä sekä liikenne- ja viestintäministeriön että Liikenne- ja viestintäviraston puolella säädös- ja määräysvalmisteluprosessi ilmatilarakenteita koskien. Liikenne- ja viestintävirasto pyysi sidosryhmiltä lausuntoja ilmatilapaketissa esitetyistä muutoksista 7.10.-11.11.2021 järjestetyllä lausuntokierroksella.

Liikenne- ja viestintäministeriö pyysi 12.10.-11.11.2021 lausuntoja asetusmuutoksesta lausuntopalvelu.fi-sivuston kautta erityisesti seuraavilta tahoilta: oikeusministeriö, sisäministeriö, puolustusministeriö, ympäristöministeriö, Babcock Scandinavian AirAmbulance, Etelä-Suomen aluehallintovirasto, Finavia Oyj, Finnair Oyj, FinnHEMS, Fintraffic Lennonvarmistus Oy, Fortum Power and Heat Oy, Google Wing, Helsingin kaupunki, Ilmatieteen laitos, Ilmavoimien esikunta, Lappeenrannan lentoasema, Liikenne- ja viestintävirasto, Malmin lentokenttäyhdistys ry, Mikkelin lentoasema, Nordic Regional Airlines Oy, Patria Oyj, Patria Pilot Training Oy, Pääesikunta, Rajavartiolaitoksen esikunta, Redstone Aero Oy, RPAS Finland ry, Seinäjoen lentoasema, Skärgårdshavets Helikoptertjänst Ab, Sotilasilmailun viranomaisyksikkö, Suomen Ilmailuliitto ry, Suomen Ilmailuopisto, Suomen lennonjohtajien yhdistys, Suomen lentäjäliitto - Finnish Pilots´ Association ry, Suomen liikennelentäjien liitto, Suomen Moottorilentäjien Liitto ry, Suomen Puolustus- ja Ilmailuteollisuusyhdistys Pia ry, Säteilyturvakeskus, Turun kaupunki, Uudenmaan elinkeino-, liikenne- ja ympäristökeskus ja Väylävirasto.

Lausunnon antoivat…

### Arvio muutosten vaikutuksista

Toteutettavat koordinaattimuutokset asetuksen liitteissä turvaavat Puolustusvoimien toimintaedellytykset jatkossakin rajoittamatta tarpeettomasti siviili-ilmailua. Muutoksilla ei ole vaikutusta lentoturvallisuuteen eikä myöskään merkittävästi ilmaliikenteen sujuvuuteen. Muutoksissa on otettu huomioon lentoliikenteen sujuvuuteen sekä maanpuolustukseen liittyvät näkökohdat, siviili- ja sotilasilmailun yhteensovittaminen, valtion ilmailun asianmukaiset toimintaedellytykset sekä harrasteilmailun toimintamahdollisuudet.

## Yksityiskohtaiset perustelut

### 2.1 6 §

Pykälään esitetään tunnistusvyöhykkeen pohjoisen osan sivurajan muuttamista vastaamaan Liikenne- ja viestintäviraston määräyksellä OPS M1-28 perustetun vaara-alueen EFD300 sivurajaa. Alueet halutaan harmonisoida samanmuotoisiksi.

### 2.2 Liite 2

Ehdotetaan alueen EFR70 Kontioranta lakkauttamista. Rajoitusalue EFR70 Kontioranta palveli aikanaan Kontiorannan varuskuntaa, joka lakkautettiin vuonna 2013. Kontiorannan varuskunnan entiset ampumaradat on ennallistettu ja varuskunta-alueen alueraivaus on saatettu loppuun vuonna 2017. Kontiorannan maa-alue ei ole enää puolustusvoimien omistuksessa.

Puolustusvoimien Logistiikkalaitoksen esityksestä ehdotetaan perustettavaksi yhdeksän uutta ilmailun rajoitusaluetta: Haapajärvi, Hartola, Koivujärvi, Parkano, Skinnarvik, Tammela, Tervola, Toivakka ja Ähtäri. Alueita esitetään pysyviksi rajoitusalueiksi, joiden ylärajana olisi 1000 ft. Kyseisillä alueilla on jo voimassa Puolustusvoimien asettama kuvauskielto ja nyt ilmatilarajoitukset halutaan sovittaa yhteen kuvauskieltoalueiden kanssa.

Merivoimien esityksestä ehdotetaan perustettavaksi kolme uutta ilmailun rajoitusaluetta: Dragsvik, Syndalen ja Pansio. Esitys perustuu Puolustusvoimien lennätystoiminnan ja sen koulutuksen volyymin kasvamiseen vuodesta 2023 alkaen sekä Merivoimien toiminnan turvaamiseen keskeisillä alueilla. Alueet olisivat aktiivisia vuorokauden ympäri.

Dragsvikin alue pitää sisällään varuskunta-alueen sekä lähiharjoitusalueen ja alueen rajat noudattavat pääsääntöisesti Puolustusvoimien alueiden rajoja. Syndalenin alue pitää sisällään sotasataman alueen ja lähivesialueen ja noudattaa pääsääntöisesti sotilasalueen rajoja. Pansion alue pitää sisällään Pansion tukikohdan alueen ja lähivesialueen ja on yhtenevä alueella olevan suoja-alueen kanssa.

Lisäksi ehdotetaan, että rajoitusalue EFR80 jaettaisiin kahteen alueeseen (EFR80A ja EFR80B).

Ehdotetaan alueen EFR112B Pahkajärvi pienentämistä ja EFR112A tunnuksen muuttamista. Alue EF R112B Pahkajärvi pienenisi lounaiskulmasta. Muutos mahdollistaisi siviilien UAS-toiminnan ilman lupamenettelyä raviradan alueella sekä ilmatorjunnan maalilentojen helpomman toteuttamisen alueella EF D112B.

### Liite 3

Liitteeseen 3 ehdotetaan teknisluonteisia muutoksia. Alue EFTSAM52 numerointi ehdotetaan muutettavaksi muotoon EFTSAM59. Muutokset numerointiin tehtäisiin koska Jyväskylässä on harjoitusalue TJY52 ja saman kuuloiset nimet voivat aiheuttaa sekaannusta.

Alueen EFTSAJ36 sivurajoja ehdotetaan muutettavan vastaamaan TRA-alueita TRAJ37 ja TRAJ38, jotta TSA -ja TRA-alueet olisivat yhtenäiset. Uudet alueet olisivat nimeltään EFTSAJ37 ja EFTSAJ38.

## Voimaantulo

Asetuksen on tarkoitus tulla voimaan 20 päivänä huhtikuuta 2023.

## Esitys

Edellä olevan perusteella esitetään, että valtioneuvosto hyväksyisi valtioneuvoston asetuksen ilmailulta rajoitetuista alueista annetun valtioneuvoston asetuksen liitteiden muuttamisesta.

## Esittelijä

Hallitussihteeri Iida Huhtanen, liikenne- ja viestintäministeriö